L'alcalde de Gandia obri la jornada 'La gestió del turisme i l'esport davant el repte de la sostenibilitat'
24 septiembre 2021

## L'alcalde de Gandia obri la jornada 'La gestió del turisme i l'esport davant el repte de la sostenibilitat'24 septiembre 2021Última actualización: 24 septiembre 2021

![](../gestion/img/2fc1b0572af23ee7d74f1dd5b9e92c0eec1c8ff67422d8c689cb5c16ab2e9625.jpg)  
  

L’alcalde de Gandia, **José Manuel Prieto,** ha inaugurat aquest matí, acompanyat del president de l'Associació de Gestors Esportius Professionals de la Comunitat Valenciana, **Miguel Ángel Nogueras,** la jornada ‘La gestió del turisme i l’esport davant el repte de la sostenibilitat’, la qual ha tingut lloc a la Casa de Cultura Marqués de González de Quirós.

En primer lloc, Prieto ha volgut agrair a aquesta entitat el fet que haja triat Gandia per a dur a terme la jornada, assenyalant que _“__Gandia és una ciutat amant de l’esport, una ciutat amable i sempre acollidora que exerceix la seua capitalitat i lideratge en matèria turística i esportiva, i on des de fa anys estem apostant pel binomi turisme-esport. No debades acollim nombrosos esdeveniments esportius i pensem també en el treball de camp per a mantenir, actualitzar i fer possible que les nostres instal·lacions esportives i la seua gestió tinguen en compte valors com el de la capitalitat en el sentit del benestar i, per suposat, com a capital de la salut”._

El primer edil de Gandia ha apuntat que _“la nostra és una estratègia global de ciutat. Com ja vam fer amb la salut la legislatura passada, aquesta vegada estem fent-ho amb l’esport, implicant a tots els sectors, especialment als agents turístics i també als agents professionals que treballen en el món de l’esport”._

L’alcalde també ha destacat que _“hem sabut posicionar Gandia com a destinació de turisme esportiu per a la pràctica tant d’oci, com d’esport amateur i professional, acollint equips que durant la temporada d’hivern ja ens trien pel nostre clima. A més, els nostres clubs esportius també són grans amfitrions i Gandia ja està sent seu de molts campionats nacionals i internacionals, com l’europeu de ‘corcheo-mar’ que ha tingut lloc aquesta mateixa setmana”._

Per últim, Prieto s’ha referit _“als_ _reptes que se’ns obrin com a ciutat amb els Objectius de Desenvolupament Sostenible i la postpandèmia, amb eixe ventall d’oportunitats que ens permetrà recuperar-nos i començar una nova i bona etapa per a Gandia, amb projectes fets amb criteris de sostenibilitat per a reforçar algunes de les nostres apostes pel que fa a esport i salut”._ Així, ha fet referència al pavelló esportiu que s’executarà amb criteris de sostenibilitat a la zona del Campus de Gandia, en col·laboració amb la Universitat Politècnica de València, la Generalitat i la Diputació, el qual serà de gran capacitat per acollir esdeveniments esportius i per a la pràctica esportiva dels clubs locals.

Per la seua banda, Miguel Ángel Nogueras ha agraït el patrocini de l’Ajuntament de Gandia i el suport demostrat amb aquesta jornada per la regidora d’Esports, **Lydia Morant,** _“amb la nova vessant que ja és presencial, començant a retrobar-nos en una certa normalitat per a tornar a debatre i dialogar sobre qüestions referents a la gestió esportiva”._